**Fanzin u nastavi hrvatskoga jezika**

**Sažetak**

Fanzin je ručno izrađena publikacija nastala na načelu „napravi sam“ . Izrađuje se tehnikom kolaža. Osmišljavanje i stvaranje fanzina učenje čini privlačnim i manje monotonim, a može se implementirati u satove obrade novih sadržaja i u satove usustavljivanja.

**Ključne riječi**: fanzin, sonet, nastava hrvatskoga jezika

**Što je fanzin i kako nastaje?**

Fanzin je ručno izrađena publikacija nastala po principu „ napravi sam“. Za njegovu je izradu potreban minimalan i svima dostupan materijal: papir, škare, flomasteri, markeri, bojice, ljepilo , časopisi i novine.

Fanzini se izrađuju tehnikom kolaža: lijepljenjem tekstualnih i vizualnih dijelova ( fotografije, isječci, ilustracije) , podcrtavanjem, crtanjem i pisanjem direktno na papir te naknadno kopiranjem i uvezivanjem posloženih stranica . Fanzini se obično izrađuju u A5 formatu, ali dimenzije mogu varirati od džepnih do A4 pa i veće.

**Fanzin o sonetu**

Sonet je jedan od najstarijih , najpopularnijih i najprepoznatljivijih pjesničkih oblika. Talijanskoga je podrijetla , a naziv je stvoren prema talijanskoj riječi *sonetto*- sitan zvuk. Odnosno od *sonare* zvoniti, zvučati, zvečati. Najpoznatiji je oblik soneta talijanski ili Petrarcin sonet, sastavljen od dvaju katrena i dvaju terceta. Raspored je rima abba u katrenima, a za tercete postoji više uobičajenih kombinacija , pri čemu je jedino važno da se u njih ne prenose rime, a da oni budu međusobno povezani rimama .U engleskoj se književnosti razvio poseban oblik soneta od tri katrena i jednog distiha i taj se oblik naziva elizabetanski ili Shakespeareov sonet.

Želeći učenje o sonetu učiniti zanimljivijim i privlačnijim učenicima, a inspirirana izložbom Vlade Marteka u Muzeju suvremene umjetnosti u Rijeci *( Izložba s više naslova*) i njegovom knjigom *Sonetomanija / Manija za sonetima* ( DAF.2014.) osmislila sam kreativnu radionicu za učenike Trgovačke i tekstilne škole u Rijeci.

Tjedan dana prije radionice učenicima je zadano da na mrežnim stranicama istraže podatke o „*Izložbi s više naslova*“ koja je bila postavljena u MMSU u Rijeci tijekom srpnja, kolovoza i rujna 2019. i o knjizi Vlade Marteka *Sonetomanija / Manija za sonetima*.

Nakon tjedan dana učenici na satu objavljuju rezultate svoga mini istraživanja o umjetniku, slikaru i pjesniku Vladi Marteku i njegovoj zbirci likovnih soneta. U skupinama učenici komentiraju pripremljene fotografije soneta, materijale od kojih su nastajali, riječi , boje, crteže, izjave , pojmove. U nastavku radionice učenici samostalno tehnikom kolažiranja daju svoje viđenje oblika i sadržaja soneta potaknuti umjetničkim djelom V. Marteka, a koristeći pri tome različite materijale koje je nastavnica pripremila : reklamne isječke, fotografije, novinske članke, tekstove... Nekolicina je učenika fotografijom iskazalo svoje viđenje soneta. Pri stvaranju soneta pojedini su se učenici ugledali na *centon (*„stokrpa“ ; haljina od sto krpa) pjesmu sastavljenu od probranih stihova jednog ili više velikih pjesnika prošlosti.Nakon toga nastavnica uz prezentaciju upoznaje učenike s pojmom fanzina, tehnikom koja se koristi u izradi fanzina i temom budućeg razrednog fanzina.

U drugomu dijelu dvosata učenici ( u parovima ili u skupinama) istražuju na internetu o sonetu, F.Petraci i njegovu Kanconijeru te izrađuju ( u paru ili skupini) stranicu budućeg razrednog fanzina.

U završnom dijelu dvosata učenici kratko predstavljaju svoje sonete i stranicu fanzina, objašnjavaju koje su tekstove i slike uvrstili , odakle i zašto su ih preuzeli, odabiru naslovnicu zajedničkog fanzina i pripremaju ga za izlaganje na razrednom panou.

**Zaključak**

Radionica izrade fanzina potiče na kreativno razmišljanje, na čitanje, razvija informacijsku pismenosti te stvaralačko –istraživačko učenje. Idealno je rješenje za učenike koji se teško izražavaju riječima, a skloni su kreativnom i vizualnom izražavanju. .Fanzin se može kvalitetno implementirati u satove usvajanja novih sadržaja i usustavljivanja , a ima i terapeutski učinak što nije zanemarivo u vrijeme složene epidemiološke situacije.

**Literatura:**

Martek,Vlado. 2014. Manija za sonetima. DAF. Zagreb.

diplomski rad : Odak, Petar.2012. Fanzinska scena u Hrvatskoj devedesetih . Studij komparativne književnosti i sociologije Filozofskog fakulteta u Zagrebu. Zagreb.